સહુ બાળકો સ્તબ્ધ બની ગયા. કોઈ કંઈ બોલ્યું નહીં. પણ કલાકવારમાં આ પ્રસંગની વાત ઘેરઘેર પહોંચી ગઈ. જે બાળકની પાટી સાહેબને લાગેલી તેના બાપાએ તેને એક ફડાકો લગાવ્યો. પણ પછી સહુએ એમને વાર્યા. વળી ઑફિસ જવાનું મોડું થતું હોય એટલે ત્યારેતો વાત ત્યાં જ અટકી. પણ પછી દિવસ દરમ્યાન આ વાતની ચર્ચા ચગડોળે ચડી. બજેટ હતું લગભગ રૂપિયા વીસનું જે બધાએ ફાળો કરી ભેગા કરવાનું નક્કી કર્યું અને રાત્રે પુરુષો આવતા પહેલાં જ બહેનોએ રકમ પણ ભેગી કરી લીધી. પણ પછીના બે દિવસો સુધી માસ્તર આવ્યા જ નહીં. છેવટે ત્રીજે દિવસે રાત્રે મકાનના ચાર-પાંચ પુરુષો રૂપિયા બાવીસ એક કવરમાં નાખી સાથે મિઠાઈનું એક પેકેટ લઈ તેમના ઘેર પહોંચી ગયા. જાણે ‘હોળી’ પછી દિવાળી આવી હોય તેમ માસ્તર તેમજ તેમના કુટુંબીજનોના ચહેરા પર આનંદ ફરી વળ્યો. ત્યારબાદ માસ્તર સાહેબ સાથે સહુનો ઘરોબો વધ્યો.